ঠিক সে ভাবে কবি নজরুলের ব্যক্তিগত জীবন থেকেও নজরুলের ইসলাম ধর্মকে বাংলাকরণের চিন্তার বীজ খুঁজে পাওয়া যায়। আমি বছর দুয়েক আগে নজরুলের চুরুলিয়া গ্রামে তাঁদের বসতবাটি দেখতে যাই। ভ্রমণার্থীর চোখ দিয়ে দেখে আমার মনে হয়েছে গ্রামটি একান্তই মুসলমান অধ্যুষিত, এবং সংস্কৃতিও ইসলামিক। মনে পড়ছে, নজরুলের বাড়ির সামনের রাস্তার উল্টোদিকের আরেক বাড়ির সীমানা দেয়ালের গাত্রে নজরুলের এমন একটি দীর্ঘ বাণী লেখা আছে, যেটা এর আগে আমি কোথাও পড়েছি বা দেখেছি বলে মনে করতে পারছি না। বাণীটি এখন মনে পড়ছে না, তবে যতটুকু মনে করতে পারছি, এটি ছিল নজরুলের মক্কা–মদীনায় শারীরিকভাবে গিয়ে হজ্বব্রত পালন করতে না পারার অনুতাপসংবলিত। অথবা এমনও হতে পারে যে ভারতের পশ্চিমবঙ্গের অনিশ্চিত সাম্প্রদায়িক আবহে নজরুলের উত্তরসুরীরা নজরুলের মুসলমানিত্ব সবিশেষ প্রকাশ করার জন্য এ উক্তিটি বেছে নিয়েছেন।